Kalvių žvyro karjeras
Kalvių žvyro karjeras – karjero tvenkinys Lietuvoje, Klaipėdos rajone, 10 km į pietvakarius nuo Gargždų. Sudarytas išeksploatavus žvyro išteklius ir prisipildžius vandens. Tvenkinio ilgis iš šiaurės į pietus – 0,9 km, plotis – iki 0,67 km. Yra keletas nendrynais ir krūmais apžėlusių salų. Altitudė 8,3 m. Krantai neaukšti. Kelių metrų sausumos ruožas šiaurėje skiria tvenkinį nuo dar vieno žvyro karjero tvenkinio, kurio plotas 5,8 ha. Vakarinėje pakrantėje stūkso Dumpių miškas. Šiaurinėje pakrantėje esančiame karjere vykdoma žvyro gavyba, į pietus plyti pievos ir krūmynai. Šalia tvenkinio sparčiai plečiasi Ketvergių gyvenvietė. Tvenkinys patenka į Natura 2000 saugomų teritorijų tinklą, kadangi salose ir augalų sąžalynuose peri reti vandens paukščiai: upinė žuvėdra, raguotasis kragas, juodakaklis kragas (abu įrašyti į Lietuvos raudonąją knygą), juodagalvis kiras.